P R E D K L A D A C I A   S P R Á V A 
Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa mení nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka v znení neskorších predpisov (ďalej len „návrh nariadenia“).

Maximálna výška náhrady nákladov spojených s pohrebom pri usmrteniach v dôsledku pracovného úrazu alebo choroby z povolania sa podľa zákona o sociálnom poistení pravidelne valorizuje a od 1. januára 2024 predstavuje sumu 3 759,60  eura. Táto suma zahŕňa  náklady účtované pohrebnou službou, náklady na spopolnenie, cintorínske poplatky, náklady na zriadenie pomníka alebo náhrobnej tabule, nákladov na úpravu hrobu a pod.
 
Rovnakou maximálnou výškou náhrady nákladov spojených s pohrebom sa riadia aj vzťahy vzniknuté na základe zodpovednosti za škodu podľa Občianskeho zákonníka s tým rozdielom, že jednu položku v rámci nákladov, konkrétne výšku nákladov na zriadenie pomníka alebo náhrobnej dosky a na úpravu hrobu stanovuje nariadenie pevnou sumou a uhrádzajú sa do výšky 663,88 eura. Táto suma nebola predmetom zvýšenia od roku 1995 s výnimkou prepočtu meny a v súčasnosti už nie je adekvátna.

Účelom návrhu nariadenia je vypustiť maximálnu výšku nákladov na zriadenie pomníka alebo náhrobnej dosky v rámci primeraných nákladov spojených s pohrebom, ktorých maximálnu výšku určujú predpisy o sociálnom poistení. Zároveň sa aktualizuje aj poznámka pod čiarou. Keďže na právne vzťahy upravené nariadením v doterajšom znení sa bude vzťahovať nariadenie v znení účinnom od 15. februára 2025, prechodné ustanovenia sa v zmysle Legislatívnych pravidiel vlády Slovenskej republiky výslovne neupravujú. 

Dátum účinnosti návrhu nariadenia sa navrhuje k 15. februáru 2025. 
Návrh nariadenia je v súlade s Európskou chartou miestnej samosprávy.
Návrh nariadenia sa na rokovanie predkladá bez rozporov.